Mawu Bi Ji Yesu | Yesu Si Himi Ngɛ Zugba a Nɔ\nKANE NGƐ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uzbek Vietnamese Wallisian Waray-Waray\nMawu Bi Ji Yesu\nGBOGBOEHI MAA TE SI\nYesu tsa nyumu ko ngɛ Hejɔɔmi ligbi ɔ nɔ, se Yuda bi ɔmɛ ke e tɔ̃. Yesu de mɛ ke: ‘Ye Tsɛ ɔ ngɛ ní tsue be tsuaa be, nɛ imi hu i ngɛ ní tsue.’​—Yohane 5:17.\nNɔ́ nɛ Yesu pee ngɛ Hejɔɔmi ligbi ɔ nɔ ɔ ti si kɛ wui Mawu mlaa a. Yesu le kaa e Tsɛ ɔ tsuɔ ní tsumi kpakpahi daa. Yesu fiɛɛ nɛ e tsa hiɔtsɛmɛ kɛ tsɔɔ kaa e kase e hiɔwe Tsɛ ɔ. Lɔ ɔ he ɔ, daa ligbi ɔ, Yesu peeɔ nɔ́ kpakpa. Heto nɛ Yesu ha nihi nɛ a po e nya a ha nɛ a mi mi fu lɛ wawɛɛ, nɛ a to kaa a maa gbe lɛ. Mɛni he je nɛ a mi mi fu ɔ?\nNgɛ juɛmi nɛ dɛ nɛ a ná ngɛ Yesu he kaa e sɛ nɛ e tsaa nɔ ko ngɛ Hejɔɔmi ligbi ɔ nɔ se ɔ, a mi mi fu wawɛɛ kaa Yesu de ke Mawu Bi ji lɛ. A ke Yesu bɔ musu kaa e de ke Yehowa Bi ji lɛ, ejakaa, a susu kaa Yesu ngɛ tsɔɔe kaa e kɛ Mawu sɔ. Se nɔ́ nɛ ɔ wui Yesu he gbeye, mohu ɔ, e ya nɔ nɛ e tsɔɔ mɛ kaa e Tsɛ ji Mawu. E de mɛ ke: “Tsɛ ɔ suɔ Bi ɔ saminya, nɛ e tsɔɔ lɛ nɔ́ tsuaa nɔ́ nɛ lɛ nitsɛ e peeɔ.”​​—Yohane 5:20.\nAkɛnɛ Tsɛ ɔ ji Wami Halɔ he je ɔ, e ha ni komɛ nɛ a hi si blema a he wami nɛ a tle ni komɛ nɛ a gbo si. Yesu ya nɔ nɛ e de ke: ‘Kaa bɔ nɛ Tsɛ ɔ tleɔ gbogboe si, nɛ e haa lɛ wami ɔ, jã nɔuu Bi ɔ hu haa nihi nɛ e suɔ mɛ ɔ wami.’ (Yohane 5:21) Nɔ́ nɛ Yesu de nɛ ɔ he hia ejakaa lɔ ɔ tsɔɔ kaa hɛ nɔ kami ko ngɛ kɛ ha wɔ hwɔɔ se! Jamɛ a be ɔ mi po ɔ, Bi ɔ ngɛ nihi nɛ a gbo ngɛ mumi mi ɔ si tlee. Enɛ ɔ he ɔ, Yesu de ke: “Nɔ tsuaa nɔ nɛ buɔ ye munyu tue, nɛ e heɔ nɔ nɛ tsɔ mi ɔ yeɔ ɔ, e nine su neneene wami nɔ. A be lɛ fɔ bue, ejakaa e po mi ngɛ gbenɔ mi kɛ ho wami mi ya.”​—Yohane 5:24.\nKɛ je be nɛ Yesu je e sɔmɔmi ní tsumi ɔ sisi kɛ ya si be nɛ e tu munyu nɛ ɔ, odase ko be nɛ tsɔɔ kaa Yesu tle nɔ ko nɛ e gbo si kɛ ba wami mi, se Yesu ngɛ nihi nɛ a ngɛ e nya poe ɔ dee kaa gbogboehi a si temi maa ba nɛ a maa na. E de mɛ ke: “Be maa su nɛ gbogboehi tsuo maa nu Mawu Bi ɔ gbi, nɛ a maa je kpo kɛ je a yɔkɔ ɔmɛ a mi.”​—Yohane 5:28, 29.\nE ngɛ mi kaa Yesu hɛɛ blɔ nya ngua mohu lɛɛ, se e pee lɛ heii kaa Mawu kle pe lɛ. E de ke: ‘I be he blɔ nɛ i peeɔ imi nitsɛ ye yi mi nɔ́ ko. I hla we kaa ma pee nɔ́ nɛ imi nitsɛ i suɔ, se mohu Tsaatsɛ nɛ tsɔ mi ɔ suɔmi nya ní i peeɔ.’ (Yohane 5:30) Jinɛ Yesu de we ngɛ gua mi kaa lɛ ji nɔ́ nɛ Mawu gu e nɔ kɛ ngɛ E yi mi tomi he ní tsue, se amlɔ nɛ ɔ lɛɛ, e de mɛ. Yesu de nihi nɛ a ngɛ e nya poe ɔ nɔ́ kpa ko nɛ a pee, se a li kaa e le. Yesu de mɛ ke: “Nyɛɛ lɛɛ nyɛ tsɔ kɛ ya Yohane [Nɔ Baptisilɔ ɔ] ngɔ, nɛ e ye anɔkuale ɔ he odase.”​—Yohane 5:33.\nEko ɔ, nihi nɛ a ngɛ Yesu nya poe ɔ kai kaa benɛ Yuda jami hɛ mi nyɛɛli ɔmɛ ya Yohane ngɔ maa pee jeha enyɔ nɛ be ɔ, e de mɛ kaa Nɔ ko maa ba ngɛ e se nɛ a tsɛɛ lɛ ke “Gbalɔ” kɛ “Kristo.” (Yohane 1:20-25) Benɛ Yesu ngɛ nihi nɛ a ngɛ e nya poe ɔ kaie kaa be ko nɛ be ɔ, jinɛ a buu Yohane Nɔ Baptisilɔ nɛ a wo lɛ tsu ɔ kaa e ji nɔmlɔ ngua a, e de mɛ ke: “Se be bɔɔ pɛ nɛ nyɛ ná e he bua jɔmi.” (Yohane 5:35) Se kɛ̃ ɔ, Yesu pee ní nguanguahi po pe nɔ́ nɛ Yohane Nɔ Baptisilɔ ɔ pee ɔ.\nYesu de ke: “Jamɛ a ní tsumi ɔmɛ nɛ́ i tsuɔ ɔ [kɛ nyakpɛ ní ɔmɛ] yeɔ ye he odase kaa Tsɛ ɔ lɛ tsɔ mi.” E ya nɔ nɛ e de ke: “Tsɛ ɔ nɛ tsɔ mi ɔ, lɛ nitsɛ e yeɔ ye he odase.” (Yohane 5:36, 37) Kaa nɔ hyɛmi nɔ́ ɔ, Mawu ye Yesu he odase benɛ Yohane ngɛ lɛ baptisie ɔ.​—Mateo 3:17.\nNihi nɛ a ngɛ Yesu he guɛ gbee ɔ be nɔ́ ko nɛ a maa da nɔ kɛ je a nya kaa pi Mawu bi ji lɛ. Ngmami ɔ nɛ a ke a kaseɔ ɔ po ye Yesu he odase. Enɛ ɔ he ɔ, Yesu de mɛ ke: “Kaa nyɛ he Mose ye jinɛ imi hu nyɛ ma he mi maa ye, ejakaa munyuhi nɛ e ngma a, ye he e ngma ngɛ. Se nɛ nyɛ bui níhi nɛ e ngma a, kɛ maa pee kɛɛ nɛ nyɛ ma he ye munyu ɔmɛ maa ye mɔ?”​—Yohane 5:46, 47.\nMɛni he je nɛ Yesu tɔ̃ we kaa e pee nɔ́ kpakpa ngɛ Hejɔɔmi ligbi ɔ nɔ ɔ?\nMɛni nɛ Yesu tsɔɔ kaa e tsuɔ ngɛ Mawu yi mi tomi he?\nMɛni odase nɛ tsɔɔ kaa Yesu ji Mawu Bi?